b'\n_START_ARTICLE_\nPohjoinen armeijaryhm\xc3\xa4\n_START_SECTION_\nHistoria\n_START_PARAGRAPH_\nArmeijaryhm\xc3\xa4 muodostettiin 1. huhtikuuta 1941 nime\xc3\xa4m\xc3\xa4ll\xc3\xa4 uudelleen Armeijaryhm\xc3\xa4 C ja sen vastuualueeksi m\xc3\xa4\xc3\xa4r\xc3\xa4ttiin operaatio Barbarossan pohjoinen rintamanosa. Armeijaryhm\xc3\xa4n komentajaksi m\xc3\xa4\xc3\xa4r\xc3\xa4ttiin sotamarsalkka Wilhelm Ritter von Leeb. Esikunta siirtyi 22. huhtikuuta Dresdenist\xc3\xa4 vain alle 100 kilometrin p\xc3\xa4\xc3\xa4h\xc3\xa4n Adolf Hitlerin sudenpes\xc3\xa4st\xc3\xa4 Waldfriedeniin ottaen samalla alueella jo olevat joukot komentoonsa. Muodostettaessa armeijaryhm\xc3\xa4\xc3\xa4n liitettiin kaksi armeijakuntainen (II ja X AK) It\xc3\xa4-Preussin alasektori (esikunta Bartensteinissa), kaksi armeijakuntainen (I ja XXVI AK) 18. armeija (esikunta K\xc3\xb6nigsbergiss\xc3\xa4), panssariryhm\xc3\xa4 4, Elbingiss\xc3\xa4 ollut XXXVIII armeijakunnan esikunta, Marienburgissa ollut XXIII armeijakunnan esikunta sek\xc3\xa4 selusta-alue 101 (esikunta Stargardissa (nyk. Starogard Gda\xc5\x84ski)). Huhtikuun puoliv\xc3\xa4liss\xc3\xa4 armeijaryhm\xc3\xa4\xc3\xa4n kuului kaikkiaan 16 jalkav\xc3\xa4ki-, 3 varmistus- ja 2 panssaridivisioonaa. Nelj\xc3\xa4 divisioonista oli asetettu varmistamaan armeijaryhm\xc3\xa4n vastuulla ollut 230 kilometri\xc3\xa4 leve\xc3\xa4 rintama._NEWLINE_Armeijaryhm\xc3\xa4n teht\xc3\xa4v\xc3\xa4n\xc3\xa4 oli tuhota Baltian alueen neuvostojoukot, vallata alueen satamat, joihin sis\xc3\xa4llytettiin Kronstadt ja Leningrad, ja siten est\xc3\xa4\xc3\xa4 Neuvostoliiton laivaston toiminta. Sen tuli lis\xc3\xa4ksi erillisell\xc3\xa4 maavoimien esikunnan k\xc3\xa4skyll\xc3\xa4 edet\xc3\xa4 Keskustan armeijaryhm\xc3\xa4n tukena Smolenskiin. Teht\xc3\xa4v\xc3\xa4ns\xc3\xa4 toteuttamiseksi armeijaryhm\xc3\xa4n tuli murtaa vihollisen puolustus ja edet\xc3\xa4 D\xc3\xbcnaburgiin ja oikealla sivustalla etenevien joukkojen tuli ylitt\xc3\xa4\xc3\xa4 V\xc3\xa4in\xc3\xa4joki mahdollisimman pian Opochkan koillispuolella, mik\xc3\xa4 est\xc3\xa4isi vihollisen joukkojen vet\xc3\xa4ytyminen Baltiasta ja nopeuttaisi Leningradin kukistumista.\n_START_SECTION_\nOperaatio Barbarossa\n_START_PARAGRAPH_\nRykmentinkomentajille annettiin 30. toukokuuta alustavat k\xc3\xa4skyt hy\xc3\xb6kk\xc3\xa4yksest\xc3\xa4 ja joukot siirtyiv\xc3\xa4t ryhmitysalueille Memelin ymp\xc3\xa4rist\xc3\xb6\xc3\xb6n 18. kes\xc3\xa4kuuta menness\xc3\xa4. Armeijaryhm\xc3\xa4n joukot vastaanottivat koodisanan D\xc3\xbcsseldorf 21. kes\xc3\xa4kuuta kello 13, mik\xc3\xa4 tarkoitti hy\xc3\xb6kk\xc3\xa4yksen aloittamista seuraavana aamuna. Tykist\xc3\xb6 aloitti 22. kes\xc3\xa4kuuta 1941 kello 03.45 tulivalmistelun, joka kesti 45 minuutista kolmeen tuntiin. Tulivalmistelun p\xc3\xa4\xc3\xa4tytty\xc3\xa4 joukot aloittivat etenemisen._NEWLINE_Vasemmalla sivustalla edennyt marsalkka Georg von K\xc3\xbcchlerin johtama Saksan 18. armeija suuntasi kohti Riikaa. Vasemman puoleisena pitkin It\xc3\xa4meren rannikkoa edennyt 291. jalkav\xc3\xa4kidivisioona kohtasi 23. kes\xc3\xa4kuuta Liep\xc4\x81jassa Neuvostoliiton 67. kiv\xc3\xa4\xc3\xa4ridivisioonan. Saksan 11. jalkav\xc3\xa4kidivisioona valtasi \xc5\xa0iauliain 26. kes\xc3\xa4kuuta. Ventspils antautui 26. kes\xc3\xa4kuuta, jonka j\xc3\xa4lkeen 61. jalkav\xc3\xa4kidivisioona ylitti V\xc3\xa4in\xc3\xa4joen 30. kes\xc3\xa4kuuta vallaten seuraavana p\xc3\xa4iv\xc3\xa4n\xc3\xa4 Riian kohdaten vain v\xc3\xa4h\xc3\xa4ist\xc3\xa4 vastarintaa._NEWLINE_Keskell\xc3\xa4 armeijaryhm\xc3\xa4n k\xc3\xa4rken\xc3\xa4 oli kenraalieversti Erich Hoepnerin Saksan 4. panssariryhm\xc3\xa4. Raseiniain taistelu oli ensimm\xc3\xa4inen suuri taistelu armeijaryhm\xc3\xa4n vastuualueella ja sen p\xc3\xa4\xc3\xa4tytty\xc3\xa4 eteneminen jatkui. Joukot loivat 1. hein\xc3\xa4kuuta V\xc3\xa4in\xc3\xa4joen taakse sillanp\xc3\xa4\xc3\xa4aseman, josta eteneminen jatkui kohti Ostrovia ja edelleen kohti Leningradia._NEWLINE_Oikealla sivustalla eteni kenraalieversti Ernst Buschin johtama Saksan 16. armeija, jonka teht\xc3\xa4v\xc3\xa4n\xc3\xa4 oli suojata panssariryhm\xc3\xa4n oikea sivusta, edet\xc3\xa4 V\xc3\xa4in\xc3\xa4nlinnaan sek\xc3\xa4 yhteyden pit\xc3\xa4minen keskustan armeijaryhm\xc3\xa4\xc3\xa4n. Kahdessa p\xc3\xa4iv\xc3\xa4ss\xc3\xa4 121. jalkav\xc3\xa4kidivisioona eteni Neuvostoliiton 11. armeijan esikuntakaupungin Kaunasin edustalle. Puolustajat olivat tuhonneet Niemen ja Neris-jokien sillat, mutta Saksan X armeijakunnan pioneerit rakensivat uuden 25. kes\xc3\xa4kuuta menness\xc3\xa4. Seuraavana p\xc3\xa4iv\xc3\xa4n\xc3\xa4 puna-armeija teki vastahy\xc3\xb6kk\xc3\xa4yksen, jonka torjuminen vaati jokaisen miehen. Brandenburg rykmentin miehet valtasivat marssireitill\xc3\xa4 24 siltaa, mik\xc3\xa4 mahdollisti nopean etenemisen. 3.\xe2\x80\x934. hein\xc3\xa4kuuta v\xc3\xa4lisen\xc3\xa4 y\xc3\xb6n\xc3\xa4 30. jalkav\xc3\xa4kidivisioona valtasi V\xc3\xa4in\xc3\xa4joen ylitt\xc3\xa4v\xc3\xa4n sillan l\xc3\xa4hell\xc3\xa4 Livania.\n_START_SECTION_\nBaltian offensiivi\n_START_PARAGRAPH_\nNeuvostoliiton puna-armeija aloitti Baltian alueella suurhy\xc3\xb6kk\xc3\xa4yksen 14. syyskuuta 1944. Rintaman sotatoimet voidaan jakaa Riian offensiiviin (24. syyskuuta \xe2\x80\x93 23. lokakuuta), Tallinnan offensiiviin (17.\xe2\x80\x9326. syyskuuta), maihinnousuihin rannikon saarille (27. syyskuuta \xe2\x80\x93 24. marraskuuta) ja Memelin taisteluun (5.\xe2\x80\x9322. lokakuuta). Saksalaisten vastatoimina olivat operaatiot C\xc3\xa4sar ja Aster, joilla pyrittiin s\xc3\xa4ilytt\xc3\xa4m\xc3\xa4\xc3\xa4n yhteys armeijaryhmien v\xc3\xa4lill\xc3\xa4 sek\xc3\xa4 pit\xc3\xa4m\xc3\xa4\xc3\xa4n joukot kasassa. Taisteluiden tuloksena muodostui kaksi mottia Memeliin ja Kuurinmaalle. Suurhy\xc3\xb6kk\xc3\xa4ys p\xc3\xa4\xc3\xa4ttyi 24. marraskuuta.\n_START_SECTION_\nLakkauttaminen\n_START_PARAGRAPH_\n25. tammikuuta 1945 Adolf Hitler uudelleen nimesi armeijaryhm\xc3\xa4t ja saarretusta pohjoisesta armeijaryhm\xc3\xa4st\xc3\xa4 tuli Kuurinmaan armeijaryhm\xc3\xa4 (saks. Heeresgruppe Kurland). Samassa yhteydess\xc3\xa4 Keskustan armeijaryhm\xc3\xa4 nimettiin Pohjoiseksi armeijaryhm\xc3\xa4ksi ja armeijaryhm\xc3\xa4 A uudeksi Keskustan armeijaryhm\xc3\xa4ksi.'